Βασιλική Οικία στο Σάχεν

Η Βασιλική Οικία στο Σάχεν (γερμανικά: Königshaus am Schachen) είναι μια μικρή βίλα, που χτίστηκε από τον Λουδοβίκο Β´ της Βαυαρίας μεταξύ 1869 και 1872, στους πρόποδες του ορεινού όγκου Βέτερσταϊν σε υψόμετρο 1866 μέτρων, στη Βαυαρία, πολύ κοντά στα σύνορα Γερμανίας-Αυστρίας.

Το 2025, η Οικία στο Σάχεν, μαζί με τα άλλα ανάκτορα του βασιλιά Λουδοβίκου, το Νόισβανσταϊν, το Λίντερχοφ, και το Χέρενκιμζε, χαρακτηρίστηκε Μνημείο Παγκόσμιας Κληρονομιάς της UNESCO.
 Ιστορία 
Το οίκημα σχεδιάστηκε από τον αρχιτέκτονα Γκέοργκ φον Ντόλμαν στο στυλ των αλπικών σαλέ και χτίστηκε μεταξύ 1869 και 1872. Συχνά περιγράφεται ως κυνηγετικό καταφύγιο , αν και ο Λουδοβίκος δεν το χρησιμοποίησε ποτέ για αυτόν τον σκοπό, καθώς δεν του άρεσε το κυνήγι, το χρησιμοποιούσε για εορτασμούς γενεθλίων και επετείων, αν και σπάνια δεχόταν επισκέπτες. Ήταν μάλλον ένα μικρό καταφύγιο στην άκρη του βασιλείου του, όπου μπορούσε να δραπετεύει με τη φαντασία του σε μακρινούς ανατολίτικους κόσμους. Ο Λουδοβίκος Β' καθόταν στο ανατολίτικο δωμάτιο του επάνω ορόφου ντυμένος με τουρκική ενδυμασία, ενώ η συνοδεία των υπηρετών του, ντυμένοι μουσουλμάνοι, ξάπλωναν σε χαλιά και μαξιλάρια, καπνίζοντας ναργιλέδες και πίνοντας τσάι, σύμφωνα με τις διαταγές του αφέντη. Θυμιατήρια γέμιζαν τον αέρα με μεθυστικό άρωμα, και μεγάλες βεντάλιες παγωνιού ενίσχυαν την ψευδαίσθηση των ανατολίτικων ονειρικών κόσμων του Βαυαρού βασιλιά.

Ο Λουδοβίκος Β' πέρασε αρκετές φορές τα γενέθλιά του, που ήταν στις 25 Αυγούστου, στη Βασιλική Οικία στο Σάχεν. Νοσταλγοί  της βασιλείας και λάτρεις του Λουδοβίκου συγκεντρώνονται κάθε χρόνο στην επέτειο αυτή για μια παραδοσιακή υπαίθρια λειτουργία.

Το 2025 η Οικία στο Σάχεν, μαζί με άλλα τρια μεγαλοπρεπή συγκροτήματα παλατιών στην περιοχή των Βαυαρικών Άλπεων, που χτίστηκαν υπό τον βασιλιά Λουδοβίκο Β΄ μεταξύ 1864 και 1886 συμπεριλήφθηκαν ως ενιαίο σύνολο στον Κατάλογο Μνημείων Παγκόσμιας Κληρονομιάς της UNESCO. Σχεδιασμένα ως προσωπικά καταφύγια, αντανακλούν το ρομαντικό και εκλεκτικιστικό πνεύμα της εποχής. Άριστα ενσωματωμένα σε υπέροχα φυσικά τοπία, ενσαρκώνουν το καλλιτεχνικό όραμα του Λουδοβίκου. Τα τέσσερα παλάτια αξιοποίησαν πλήρως τις στυλιστικές τάσεις και τις τεχνικές δυνατότητες της εποχής και για να επιτευχθούν τα επιθυμητά αποτελέσματα χρησιμοποιήθηκαν οι καλύτεροι καλλιτέχνες και τεχνίτες και οι πιο σύγχρονες τεχνολογίες. Και τα τέσσερα κτηριακά συγκροτήματα ανήκουν στο Ομόσπονδο κρατίδιο της Βαυαρίας και είναι ανοικτά για το κοινό. Η αρμόδια αρχή για τη διαχείριση της περιουσίας είναι η «Υπηρεσία Ανακτόρων της Βαυαρίας», η οποία, σε στενή συνεργασία με την «Κρατική Υπηρεσία της Βαυαρίας για τη Διατήρηση Μνημείων» συντονίζει και επιβλέπει όλα τα έργα αποκατάστασης και συντήρησης. 

 Περιγραφή 
Η βασιλική κατοικία είναι ένα διώροφο κτίριο με ξύλινο σκελετό, με επικλινή στέγη και μονώροφες πλευρικές επεκτάσεις. Με τα ξύλινα παντζούρια και τα ξυλόγλυπτα κιγκλιδώματα των μπαλκονιών, η βασιλική κατοικία φαίνεται μάλλον ταπεινή από έξω, σε σύγκριση με τα παλάτια που έχτισε ο Λουδοβίκος. Στο ισόγειο βρίσκουμε το σαλόνι, το γραφείο, το υπνοδωμάτιο και το μπάνιο. Όλα είναι σχετικά απλά, με επένδυση από ελβετικό πεύκο. 
 μικρογραφία | Το Τούρκικο Δωμάτιο
Ο επάνω όροφος στεγάζει όμως το εντυπωσιακό Τουρκικό ή Μαυριτανικό Δωμάτιο, μια μεγαλοπρεπή αίθουσα ανατολίτικης λαμπρότητας, την οποία ο βασιλιάς είχε σχεδιάσει με βάση τα τούρκικα παλάτια του Βοσπόρου. Ένα σιντριβάνι στο κέντρο της αίθουσας, παχιά χαλιά που καλύπτουν το δάπεδο, επιχρυσωμένα γλυπτά, φτερά παγωνιού, πολυτελή ντιβάνια, σμαλτωμένα βάζα, θυμιατήρια, υπέροχοι πολυέλαιοι και βιτρό που πλαισιώνονται από μπλε μεταξωτές κουρτίνες με χρυσά σχέδια δημιουργούν μια ατμόσφαιρα από τις Χίλιες και μία νύχτες. Το πολυτελές εσωτερικό του επάνω ορόφου έρχεται σε έντονη αντίθεση με την εξωτερική όψη και το ισόγειο. Η διαφορά στην κατασκευή φαίνεται και από τη διαφορά στο κόστος κατασκευής. Το ισόγειο, συμπεριλαμβανομένου του κτιρίου της κουζίνας και των στάβλων, κόστισε 22.000 φιορίνια ενώ ένα ποσό ύψους περίπου 110.000 φιορινιών δαπανήθηκε για την επέκταση του κτιρίου του άνω ορόφου, την εσωτερική διακόσμηση και την πλήρη επίπλωσή του.

 Πρόσβαση 
Το οίκημα είναι προσβάσιμο μόνο με τα πόδια μέσω πεζοπορικών μονοπατιών (συνολικός χρόνος πεζοπορίας για ανάβαση και κατάβαση 6-7 ώρες ) και μόνο από αρχές Ιουνίου έως αρχές Οκτωβρίου, ανάλογα με τις συνθήκες χιονιού.

 Αλπικός κήπος στο Σάχεν 
 μικρογραφία | Ο Αλπικός κήπος στο Σάχεν
Κοντά στην οικία βρίσκεται ένας αλπικός βοτανικός κήπος (Alpengarten auf dem Schachen) σε υψόμετρο περίπου 2000 μέτρων, ο οποίος περιέχει πάνω από 1.000 είδη φυτών, από τις Άλπεις μέχρι τα Ιμαλάια. Συντηρείται από τον Βοτανικό Κήπο München-Nymphenburg, και είναι ανοιχτός κατά τους καλοκαιρινούς μήνες καθημερινά. Στα συνολικά 42 παρτέρια του συναντάμε χλωρίδα από διαφορετικές γεωγραφικές περιοχές, από τα Βαυαρικά δάση, τις Άλπεις, τα Καρπάθια, την Παταγονία, τα Βραχώδη Όρη και τα Ιμαλάια.    

 Σημειώσεις 

 Παραπομπές 

 Εξωτερικοί σύνδεσμοι 
 Königshaus am Schachen, Schlösser in Bayern


Κατηγορία:Βαυαρία
Κατηγορία:Πολιτισμός της Γερμανίας ανά κρατίδιο
Κατηγορία:Μνημεία Παγκόσμιας Κληρονομιάς στη Γερμανία